钦定古今图书集成/明伦汇编/官常典/第559卷 > 宋庆礼
## 钦定古今图书集成/明伦汇编/官常典/第559卷 > 宋庆礼

按《唐书》本传：“庆礼，洺州永平人。擢明经，补卫尉。武后
诏侍御史桓彦范行河北障，断居庸、五回等路，以支
突厥。召庆礼与议，见其方略，器之。俄迁大理评事，为
岭南采访使。时崖、振五州首领更相掠，民苦于兵。使
者至，辄苦瘴疠，莫敢往。庆礼身到其境，谕首领大谊，
皆释仇相亲，州土以安。罢戍卒五千，历监察、殿中侍”
御史，以习识边事，拜河东、河北营田使。善骑，日能驰
数百里。性甘于劳苦，然好兴作，滨塞掘阱植兵，以邀
卤径，议者𧈪其不切事。稍迁贝州刺史，复为河北支
度营田使。初，营州都督府治柳城，扼制奚、契丹。武后
时，赵文翙失两蕃情，攻残其府，更治东渔阳城。元宗
时，奚、契丹款附，帝欲复治故城，宋璟固争不可，独庆
礼执处其利。乃诏与太子詹事姜师度、左骁卫将军
邵宏等为使，筑裁三旬毕。俄兼营州都督，开屯田八
十馀所，追拔渔阳、淄青没户还旧田宅。又集商胡立
邸肆，不数年，仓廥充，居人蕃辑。卒，赠工部尚书。庆礼
为政严，少私吏畏威不敢犯。太常博士张星以好巧，
自是谥曰“专。”礼部员外郎张九龄申駮曰：“庆礼，国劳。
臣在边垂三十年。往城营州，士才数千，无甲兵强卫，
指期而往，不失所虑。遂罢海运，收岁储，边亭晏然，其
功可推，不当丑谥。”庆礼兄子辞玉，亦自诣阙诉，改谥
曰敬。